
Skiskyting
Skiskytterne har vært gjennom en sesong med mye aktivitet. Det hele startet med skyting innendørs på Vinne skole vår/tidlig sommer. Det var primært et tilbud for 13 år og eldre. Det ble godt mottatt blant utøverne og bidro nok til økt motivasjon og bedring av skyteteknikk. Treningene ble senere flyttet til skistadion.

[bookmark: _GoBack]Tidlig i august fikk vi en gledelig forespørsel. Petter Alstad var på flyttefot hjem til Verdal, og tilbød seg å ta treneransvar. Det slo vi til på og siden har han vært hovedtrener for 12-17 år. Det har fra slutten av august, omtrent uavbrutt, vært kombinasjonsøkter på skistadion tirsdager og torsdager. Og så lenge det har vært snøforhold til det har det vært skitreninger på mandager. Håkon har hatt hovedansvaret for de yngste skiskytterne, til og med 11 år. Rekrutteringa er også i orden med gjennomført skiskytterskole for de som er født i 2008. Skiskytterskolen hadde 6 deltagere, og ble ledet av Petter og Håkon. Skiskytterne er også svært deltakende på langrennskonkurranser, og vært på samlinger både i regi av eget skilag og andre klubber.

Konkurransesesongen startet med rulleskiskytter-renn i forbindelse med den offisielle åpning av anlegget i Blommen 18. august, hvor 5 av våre løpere deltok.
Skiskytterne har i vinter deltatt på renn i KM, Trøndercup, Midt-Norsk, Hovedlandsrenn og Verdalskarusell i Blommen. Det har vært renn spredt rundt i Trøndelag, og Vinne har vært godt representert - og utøvere og familiene blir en sammensveiset og sosial gjeng. Det er artig å se at utøverne trives så godt sammen på tvers av alder og kjønn. Skiskytterne i Vinne skilag har stått for gode resultater i alle aldersklasser i vinter. Og spesielt gledelig er det med gode KM - og hovedlandsrennresultat, og seier i Trøndercup avslutninga. 

Langrenn
Vi nærmer oss slutten på årets skisesong.  Det har vært veldig varierende aktivitetsnivå gjennom vinteren pga av vær- og føreforholdene.
Skiføret i lysløypa kom tidlig i desember, men ved juletider var det borte. 
Midt i januar kunne vi igjen bruke skiene i lysløypa, men etter vinterferien kom det atter en gang mildvær og satte en stopper for skiaktivitet på Hallbakkan. Utover mars måned har vi fått litt snø slik at vi har kunnet opprettholde aktivitetstilbudet.
Grunnet den ustabile vinteren har flere skirenn blitt avlyst. Deriblant Arnljot Gellinerennet.
Vi har heldigvis klart å gjennomføre noen renn og skiskolen i vinterferien gikk som planlagt.
Takk til løypekomite for den fantastiske jobben de gjør og alle andre som har gjort det mulig å få arrangert renn, treninger osv.
Gledelig at Vinne skilag fremdeles har mange som deltar på renn utenfor Vinne.

Treninger
Gruppe 13-16(17) år startet med barmarkstrening/rulleskitrening i siste del av mai og fram mot sommerferien. Dette ble lagt til lørdagene for å begrense kollisjon med andre aktiviteter og idretter. 
Etter ferien ble det tilbud om rulleskitreninger i Blommen med Leirådal il som hovedansvarlig. Noen i denne aldersgruppen har også vært på/hatt tilbud om samlinger i regi av andre klubber i distriktet gjennom sommeren/høsten.
Mandager etter høstferien felles barmarkstreninger for 3. Klasse og eldre og styrketrening i gymsalen fredagene.
Etter at vi fikk snø har 3. Klasse og eldre hatt skitreninger på mandag.
1.-2. Klasse ble med etter jul og fram til vinterferien. Kveldsmat i skihytta etter endt aktivitet er fortsatt et populært og samlende tiltak. Dette er nok høydepunktet for mange denne kvelden. Takk til hyttekomiteen.
Samlinger 
Høstsamling i Vålådalen 21.-23 september
Verdalssamlinga 20.-21 oktober
Miljøsamling i Edsåsdalen 29.11-02.12

Arrangerte skirenn 
Vinne skilag Grand Prix rulleskirenn 25.august ifbm Øras dager: Totalt 45 stk, 7 stk fra Vinne skilag
Klubbrenn: 16.01 klassisk, 30.01 friteknikk og skiskyting, klubbmesterskap 13.02 friteknikk
Verdalskarusell med runderenn: 23.01
Lille Arnljot Gelline 20.01: Totalt 85 stk, 26 stk fra Vinne skilag
Vinnesprinten med runderenn 06.03: Totalt 79 stk i sprinten. 33 stk fra Vinne skilag

Vinne skilag er fremdeles godt representert på renn utenfor Vinne. Spesielt på kretsrenn. Både i langrenn og skiskyting. Årets miljøtur på skirenn ble også i år KM-stafett langrenn. Det ble busstur fra Vinne til Leksvik. Flott arrangement, med 7 lag fra Vinne på startstreken.
Noen har også deltatt på regionale og nasjonale konkurranser som for eksempel Midt-Norsk Mesterskap og Hovedlandsrennet. Gledelig er det også at vi har vært godt opp på resultatlistene nasjonalt.

Prestasjonspris
Årets prestasjonspris går til en veldig aktiv og allsidig utøver. Han kan virke både rolig og beskjeden, men i konkurransesammenheng eller på en scene har vi sett andre sider komme til syne.
Langrenn og skiskyting tar nok det meste av fritiden, men han er også med på blant annet fotball, løping og enkelte skytestevner.
Prisvinneren har hatt en innholdsrik langrenn- og skiskyttersesong. Spesielt verdt å nevne er deltakelse i Midt-Norsk Mesterskap i langrenn på Røros, Landsdelsmesterskap i skiskyting på Snåsa/Grong, Hovedlandsrennet i skiskyting på Oppdal og Hovedlandsrennet i langrenn på Gålå.
Flere gode plasseringer har han hatt i begge idrettene. Vi kan nevne noen eksempler. I Midt Norsk på Røros ble det 5. plass i friteknikk og best av nordtrønderne. Under HL langrenn ble det en flott 8. plass i langrenns-cross. Hadde det ikke vært for et uhell hadde han vært med å kjempe om pallplassene. Det ble en 43. plass av 266 fullførte på 7,5 km friteknikk og en 12. plass av 125 lag med Nord Trøndelag skikrets lag 1. Av 100 deltakere i HL skiskyting ble det 36. plass på sprintdistansen, 47. plass på normal og en flott 9. plass av 28 lag med stafettlaget til Nord Trøndelag, hvor også bror Olav var med på samme lag. Og sesongen ble avsluttet med seier i Trønder-Cup finalen.
Årets prestasjonspris går til Iver Gjedrem Lund.

Innsatspris
Denne prisen går i år som i fjor til en av skilagets flotte jenter.
Årets prisvinner er mest aktiv i skiskyting, men hun er også med på noen konkurranser i langrenn.
Denne sesongen har hun vært med på blant annet Landsdelsmesterskap i skiskyting på Snåsa/Grong og Trøndercup i skiskyting for å nevne noe. 
Hun er ei ganske stille og beskjeden jente og er nok ikke den som syns mest i treningsgruppa. Det er heller ikke så rart når det store flertallet i gruppa er gutter med mer eller mindre markeringsbehov.
Treningsgrunnlaget fra tidligere var litt tynt, men med en vilje til å prøve og stå på har det bedret seg mye siden vi startet med skyte-, rulleski- og barmarkstreninger foran årets sesong. Hun er lærevillig, tålmodig og flink å lytte til og ta beskjeder fra trenerne. Hun har fortsatt mye å hente både teknisk og fysisk, men dette kommer helt sikkert til å utvikle seg videre hvis det fortsetter på samme spor.
Prisvinneren har i likhet med flere, meget godt oppmøte på langrenn- og skiskyttertrening, men med veldig få jenter i treningsgruppa er det både imponerende og veldig gledelig at hun er med så mye. 
Vi setter stor pris på å ha deg med på laget og vi håper innsatsprisen gir inspirasjon til å fortsette utviklingen sammen med oss.
Årets innsatspris går til Tuva Bjørken

